泉州惠安縣迎藏經請小參偈
作者：釋宗杲
朝代：宋

paragraphs: 稽首十力大導師，三界獨尊無比況。
示現成佛轉法輪，廣演無邊契經海。
衆生心想念念殊，所轉法輪亦差別。
法輪功德不可量，盡思竭力無能測。
有大經卷在一塵，量等三千大千界。
世有聰慧明達人，具足天眼悉知見。
破塵出經作佛事，不作實與非實想。
又以無邊法界空，納在佛身一毛孔。
須彌鐵圍及大海，一一包容無迫隘。
一毛既爾餘悉然，導師方便亦如是。
念念普遍諸毛孔，念念克證金剛慧。
念念成就佛菩提，念念滿足普賢願。
而不生於戲論心，亦不住於深境界。
如夢如幻如水月，如優曇華出世間。
如是常轉大經卷，了無能轉所轉者。
三世諸佛諸菩薩，聲聞獨覺及天人。
地獄修羅鬼畜等，一一皆承此經力。
我今復與諸佛子，各生殊勝難遇心。
還攝此經一歸塵，安住毘盧法寶藏。